Komisijos direktyva
1990 m. spalio 30 d.
derinanti su technikos pažanga Tarybos direktyvą 76/115/EEB dėl valstybių narių įstatymų, reglamentuojančių motorinių transporto priemonių saugos diržų tvirtinimą, suderinimo
(90/629/EEB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1975 m. gruodžio 18 d. Tarybos direktyvą 76/115/EEB dėl valstybių narių įstatymų, reglamentuojančių motorinių transporto priemonių saugos diržų tvirtinimą, suderinimo [1], su paskutiniais pakeitimais, padarytais Direktyva 82/318/EEB [2], ypač į jos 6 straipsnį,
kadangi, kaip matyti iš praktinės patirties ir technologijos plėtros, įmanoma pagerinti saugą keliuose taikant panašius į jau esamus reikalavimus M2 kategorijos transporto priemonėms, kurių didžiausia leistina masė yra didesnė kaip 3500 kg, ir M3 kategorijos transporto priemonėms (autobusams), kurioms iki šiol tie reikalavimai nebuvo taikomi, ir bendrai išplėsti reikalavimus kitų transporto priemonių kategorijų sėdimosioms vietoms, kurioms iki šiol jie nebuvo taikomi;
kadangi patirtis rodo, kad reikia šiek tiek pakoreguoti esamus apibrėžimus ir reikalavimus;
kadangi reikia pagerinti apsaugą prieš „panirimą“, o tai galėtų būti padaryta pakeitus saugos diržų tvirtinimų išdėstymą ir (arba) sėdynių konstrukciją; kadangi reikia parengti bandymų tvarką, kuri leistų patikrinti apsaugos lygio pagerėjimą;
kadangi šioje direktyvoje numatytos priemonės atitinka Direktyvų dėl techninių kliūčių panaikinimo motorinių transporto priemonių prekybos srityje derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
1. Direktyvos 76/115/EEB I priedas iš dalies pakeičiamas pagal šios direktyvos priedą.
2 straipsnis
1. Nuo 1991 m. gegužės 1 d. nė viena valstybė narė neturi teisės dėl su saugos diržų tvirtinimu susijusių priežasčių:
- atsisakyti tam tikram transporto priemonių tipui suteikti EEB tipo patvirtinimą, išduoti Direktyvos 70/156/EEB [3] 10 straipsnio 1 dalies paskutinėje įtraukoje numatyto liudijimo kopiją ar suteikti nacionalinį tipo patvirtinimą,
- uždrausti naudoti transporto priemones,
jei tokio tipo transporto priemonių saugos diržų tvirtinimas atitinka Direktyvos 76/115/EEB su pakeitimais, padarytais šia direktyva, reikalavimus.
2. Nuo 1992 m. liepos 1 d. valstybės narės:
- nebeišduoda Direktyvos 70/156/EEB 10 straipsnio 1 dalies paskutinėje įtraukoje numatyto liudijimo kopijos transporto priemonių tipui,
- gali atsisakyti suteikti nacionalinį tipo patvirtinimą transporto priemonių tipui,
kurio saugos diržų tvirtinimas neatitinka Direktyvos 76/115/EEB su pakeitimais, padarytais šia direktyva, reikalavimų.
3. Nuo 1997 m. liepos 1 d. valstybės narės gali uždrausti naudoti transporto priemones, kurių saugos diržų tvirtinimas neatitinka Direktyvos 76/115/EEB su pakeitimais, padarytais šia direktyva, reikalavimų.
3 straipsnis
Komisija ne vėliau kaip 1992 m. gruodžio 31 d. vėl iš naujo išnagrinėja Direktyvos 76/115/EEB nuostatas, ypač jos I priedo 4.4.3 punktą, kad pagerintų saugą prieš panirimo riziką, o pataisoje gali būti numatytos naujos priemones ir su jomis susiję dinaminio bandymo metodai.
4 straipsnis
Valstybes narės priima įstatymus ir kitus teisės aktus, kurie, įsigalioję iki 1991 m. gegužės 1 d., įgyvendina šia direktyvą. Jos nedelsdamos apie tai praneša Komisijai.
Valstybės narės, tvirtindamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
5 straipsnis
Ši direktyva skirta valstybėms narėms.
Priimta Briuselyje, 1990 m. spalio 30 d.